《信手阅清溪诗一首韵即事》
宋代·五迈

久雨妨好春，朝暮地休息。
出门欲有行，苔滑泥余尺。
四望人烟稀，千山鸟声寂。
饕寒不肯归，青帝觉无力。
况有黄巾徒，邻郊渐相迫。
虐焰挺戈予，连车掠金帛。
王旅犹稽留，民兵半覆没。
羊狠来莫当，鼠竄去无迹。
践蹂清野尘，原草不能碧。
世运何乖张，生灵罗此厄。
丁壮抱枵肠，骈头受科率。
氛妖谁扫清，气象太窘窄。
书生忧国怀，半夜转加剧。
相倚如辅车，忍视为胡越。
富家太不仁，增价糶斗石。
但爱囊橐丰，不忧狗鼠黠。
甘为盗贮储，遑恤人饥渴。
凶渠曷日殓，若潦何时歇。
作诗愧北征，聊以志岁月。